Ciprian Marica a identificat singurul fotbalist român care poate juca în atac la Campionatul European
Ciprian Marica, fost atacant al echipei naționale, consideră că Denis Drăguș este singurul "tricolor" potrivit pentru postul de vârf împins la Campionatul European din 2024.
Drăguș, împrumutat de Standard Liege la Gaziantep FK, a marcat 12 goluri în 28 de meciuri în acest sezon și a avut evoluții bune în tricoul naționalei României.
"Sunt câțiva jucători care arată că au valoare internațională și să joace la națională, pentru că e alt nivel și nu îi ai chiar pe toți de același calibru. Și aici aș enumera Rațiu, care a tras de el, Moruțan, cu travaliu, o surpriză plăcută, a arătat bine, Man și Mihăilă - de nivel foarte bun.
Mi-a plăcut Drăguș și acum e chiar clar că n-ai cu cine altcineva să joci vârf împins, de acum încolo. La Euro, e altceva, vom suferi, ai nevoie de jucători de explozie, iar el e singurul care poate ca vârf", a spus Ciprian Marica, potrivit GSP.
Drăguș a fost cumpărat de Standard Liege de la Viitorul în 2019 pentru 1,8 milioane de euro, dar a evoluat mai mult sub formă de împrumut în Italia și Turcia. Cota sa de piață este de 3 milioane de euro.
Beșiktaș îl vrea pe Drăguș
Marius Șumudică a anunțat că Beșiktaș vrea neapărat să-l transfere pe internaționalul român. În plus, de serviciile sale s-au mai interesat și germanii de la Hoffenheim, care au trimis o ofertă către Standrd Liege.
"Beşiktaş sunt înnebuniți! Hoffenheim are ofertă făcută direct la Standard Liège. Sunt mai multe echipe care vor să-l ia", a spus Marius Șumudică, pentru sursa citată mai sus.
Programul României la EURO 2024
România va evolua în Grupa E de la EURO 2024, alături de Ucraina, Belgia și Slovacia.
- 17 iunie, ora 16:00: România - Ucraina (Munchen)
- 22 iunie, ora 22:00: Belgia - România (Koln)
- 26 iunie, ora 19:00: Slovacia - România (Frankfurt)
Meciurile de la EURO 2024 se vor disputa în perioada 14 iunie - 14 iulie și vor fi transmise ÎN DIRECT de PRO TV, Pro Arena și VOYO.
Urmăriți SPORT.RO și pe Google News